CELEX: 
Language: el
Date: 2018-03-01 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) …/… ΤΗΣ ΕΠΙΤΡΟΠΗΣ για την τροποποίηση, προς τον σκοπό της προσαρμογής στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά μία εξαίρεση για τη χρήση μολύβδου ως συστατικού κραμάτων αλουμινίου

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η παρούσα κατ’ εξουσιοδότηση οδηγία της Επιτροπής τροποποιεί, προς τον σκοπό της προσαρμογής στην τεχνική πρόοδο, το παράρτημα ΙΙΙ της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (αναδιατύπωση)
                  1
                (η «οδηγία RoHS 2»), όσον αφορά μια εξαίρεση για ειδικές εφαρμογές που περιέχουν μόλυβδο.
            
            
               Η οδηγία RoHS 2 περιορίζει τη χρήση ορισμένων επικίνδυνων ουσιών σε ηλεκτρικό και ηλεκτρονικό εξοπλισμό, όπως προβλέπεται στο άρθρο 4. Η εν λόγω πράξη τέθηκε σε ισχύ στις 21 Ιουλίου 2011.
            
            
               Οι ουσίες που υπόκεινται σε περιορισμό απαριθμούνται στο παράρτημα II της οδηγίας RoHS 2. Ενώ ο περιορισμός του μολύβδου, του υδραργύρου, του καδμίου, του εξασθενούς χρωμίου, των πολυβρωμοδιφαινυλίων και των πολυβρωμοδιφαινυλαιθέρων τελεί ήδη σε ισχύ, ο περιορισμός του φθαλικού δις-(2-αιθυλεξυλίου) (DEHP), του φθαλικού βενζυλίου βουτυλίου (BBP), του φθαλικού διβουτυλίου (DBP) και του φθαλικού διισοβουτυλίου (DIBP) θα τεθεί σε ισχύ από την 22α Ιουλίου 2019 ή μεταγενέστερα. Τα παραρτήματα III και IV της οδηγίας RoHS 2 παραθέτουν τα υλικά και τα κατασκευαστικά στοιχεία ηλεκτρικού και ηλεκτρονικού εξοπλισμού («ΗΗΕ») για ειδικές εφαρμογές οι οποίες εξαιρούνται από τον περιορισμό χρήσης ουσιών του άρθρου 4 παράγραφος 1 της οδηγίας RoHS 2.
            
            
               Το άρθρο 5 περιέχει διατάξεις για την προσαρμογή των παραρτημάτων III και IV στην επιστημονική και τεχνική πρόοδο (προσθήκη, ανανέωση, τροποποιήσεις και ανάκληση εξαιρέσεων). Σύμφωνα με το άρθρο 5 παράγραφος 1 στοιχείο α), στα παραρτήματα III και IV προστίθενται εξαιρέσεις μόνο εφόσον η προσθήκη δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006
                  2
                και εφόσον συντρέχει μια από τις ακόλουθες προϋποθέσεις: η εξάλειψη ή υποκατάστασή τους με αλλαγές στον σχεδιασμό ή με υλικά και κατασκευαστικά στοιχεία που δεν απαιτούν τη χρησιμοποίηση υλικών ή ουσιών που αναφέρονται στο παράρτημα II είναι επιστημονικώς ή τεχνικώς ανέφικτη· δεν διασφαλίζεται η αξιοπιστία των υποκαταστάτων· ή οι συνολικές αρνητικές επιπτώσεις της υποκατάστασης για το περιβάλλον, την υγεία και την ασφάλεια των καταναλωτών ενδέχεται να είναι σημαντικότερες από τα συνολικά οφέλη της για το περιβάλλον, την υγεία και την ασφάλεια των καταναλωτών.
            
            
               Επιπροσθέτως, το άρθρο 5 παράγραφος 1 προβλέπει ότι η Ευρωπαϊκή Επιτροπή (η «Επιτροπή») περιλαμβάνει στους καταλόγους των παραρτημάτων III και ΙV υλικά και κατασκευαστικά στοιχεία ΗΗΕ για ειδικές εφαρμογές μέσω κατ’ εξουσιοδότηση πράξεων σύμφωνα με το άρθρο 20. Το άρθρο 5 παράγραφος 3 και το παράρτημα V καθορίζουν τη διαδικασία υποβολής αίτησης για τη χορήγηση, την ανανέωση ή την ανάκληση εξαίρεσης.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Από τη δημοσίευση της οδηγίας RoHS 2, η Επιτροπή έχει λάβει πολλά
                  3
                αιτήματα από οικονομικούς φορείς, σύμφωνα με τις διατάξεις του άρθρου 5 παράγραφος 3 και του παραρτήματος V, τόσο για τη χορήγηση νέων εξαιρέσεων όσο και για την ανανέωση υφιστάμενων εξαιρέσεων.
            
            
               Στο ισχύον παράρτημα ΙΙΙ, η εξαίρεση 6(β) επιτρέπει τη χρήση μολύβδου ως συστατικού κραμάτων αλουμινίου για μηχανουργική κατεργασία, με κατά βάρος περιεκτικότητα σε μόλυβδο έως 0,4 %. Η Επιτροπή έλαβε δύο αιτήσεις για την ανανέωση της εν λόγω εξαίρεσης, τον Δεκέμβριο του 2014 και τον Ιανουάριο του 2015. Μολονότι η προβλεπόμενη ημερομηνία λήξης της ισχύος της εξαίρεσης 6(β) ήταν η 21η Ιουλίου 2016 για τις κατηγορίες 1 έως 7 και 10
                  4
               , σύμφωνα με τις απαιτήσεις της οδηγίας RoHS (άρθρο 5 παράγραφος 5 δεύτερο εδάφιο), η εξαίρεση εξακολουθεί να ισχύει έως ότου η Επιτροπή αποφασίσει επί της αίτησης ανανέωσης.
            
            
               Η Επιτροπή, προκειμένου να αξιολογήσει την αίτηση εξαίρεσης, διεξήγαγε μελέτη για να διενεργηθεί η απαιτούμενη τεχνική και επιστημονική αξιολόγηση, συμπεριλαμβανομένης διαδικτυακής ανοιχτής διαβούλευσης διάρκειας οκτώ εβδομάδων
                  5
                με τους ενδιαφερομένους σχετικά με την αίτηση. Στη διαβούλευση με τους ενδιαφερομένους υποβλήθηκαν απαντήσεις από πέντε οργανισμούς. 
            
            
               Η τελική έκθεση που περιέχει την αξιολόγηση της αίτησης έχει δημοσιευτεί
                  6
               · οι ενδιαφερόμενοι ενημερώθηκαν σχετικά. 
            
            
               Ακολούθως, η Επιτροπή ζήτησε τη γνώμη της ομάδας εμπειρογνωμόνων των κρατών μελών για τις κατ’ εξουσιοδότηση πράξεις βάσει της οδηγίας RoHS 2, στο πλαίσιο συνάντησης εμπειρογνωμόνων στις 15 Δεκεμβρίου 2016, στην οποία παρουσίασαν επίσης τις θέσεις τους οι αιτούντες και οι ενδιαφερόμενοι που επηρεάζονται περισσότερο από το ζήτημα. Οι εμπειρογνώμονες συμφώνησαν με το σχέδιο που υπέβαλε η Επιτροπή, με τη μεγάλη πλειοψηφία να μην παρίσταται ή να απέχει από την ψηφοφορία. Σύμφωνα με τις κατευθυντήριες γραμμές για τη βελτίωση της νομοθεσίας, το σχέδιο κατ’ εξουσιοδότηση οδηγίας δημοσιεύθηκε στη διαδικτυακή πύλη για τη βελτίωση της νομοθεσίας για τέσσερις εβδομάδες, προς σχολιασμό από το κοινό. Υποβλήθηκαν τέσσερα σχόλια, όλα σε υποστήριξη του σχεδίου κατ’ εξουσιοδότηση οδηγίας, με έναν σχολιάζοντα να προτείνει μακρότερη περίοδο ισχύος. Όλες οι ενέργειες που απαιτούνται για εξαιρέσεις από τον περιορισμό χρήσης ουσιών σύμφωνα με το άρθρο 5 παράγραφοι 3 έως 7 έχουν πραγματοποιηθεί. Λόγω του μεγάλου αριθμού ταυτόχρονων αιτήσεων εξαίρεσης και της έκτασης των συναφών διοικητικών απαιτήσεων, η διαδικασία έκδοσης της απόφασης της Επιτροπής ακολούθησε εναλλακτικές προθεσμίες, σύμφωνα με το άρθρο 5 παράγραφος 5. Το Συμβούλιο και το Ευρωπαϊκό Κοινοβούλιο ενημερώθηκαν σχετικά με όλες τις δραστηριότητες.
            
            
               Η τελική έκθεση επισήμανε ιδίως τις ακόλουθες τεχνικές πληροφορίες και αξιολόγηση:
            
            
               Η χρήση μολυβδούχων κραμάτων αλουμινίου μπορεί να διακριθεί μεταξύ των περιπτώσεων στις οποίες η περιεκτικότητα σε μόλυβδο των κραμάτων αλουμινίου είναι ακούσια, οφειλόμενη στη χρήση ανακυκλωμένων πρώτων υλών από απορρίμματα αλουμινίου (χυτά κράματα) και των περιπτώσεων στις οποίες ο μόλυβδος προστίθεται σκόπιμα για λόγους μηχανουργικής κατεργασίας.
            
            
               Όσον αφορά τις περιπτώσεις ακούσιας παρουσίας μολύβδου, η εξάλειψή του από τη ροή ανακύκλωσης αλουμινίου δεν είναι ακόμη τεχνικώς εφικτή. Επιπλέον, η ανακύκλωση αλουμινίου απαιτεί περίπου 95 % λιγότερη ενέργεια απ’ ό,τι απαιτεί η παραγωγή πρωτογενούς αλουμινίου. Ως εκ τούτου, η χρήση ανακυκλωμένου αλουμινίου έχει ως αποτέλεσμα σημαντικά χαμηλότερες περιβαλλοντικές επιπτώσεις, λόγω της μειωμένης κατανάλωσης ενέργειας. 
            
            
               Όσον αφορά τον μόλυβδο σε κράματα αλουμινίου για μηχανουργική κατεργασία, πρόσφατα διατέθηκαν στην αγορά υποκατάστατα χωρίς μόλυβδο, για τα οποία ορισμένοι παραγωγοί κραμάτων ισχυρίζονται ότι είναι αξιόπιστα. Ωστόσο, απαιτούνται περαιτέρω αξιολογήσεις του κατά πόσον οι εν λόγω νέες εξελίξεις, και, επομένως, η ευρεία υποκατάσταση των μολυβδούχων κραμάτων, είναι εφικτές. 
            
            
               Τα αποτελέσματα της αξιολόγησης για τις κατηγορίες 1 έως 7 και 10 δείχνουν ότι το αίτημα εξαίρεσης σχετικά με την καταχώριση 6(β) του παραρτήματος ΙΙΙ πληροί τουλάχιστον ένα από τα σχετικά κριτήρια που καθορίζονται στο άρθρο 5 παράγραφος 1 στοιχείο α). Προκειμένου να αντικατοπτρίζεται η διαφοροποίηση μεταξύ των κραμάτων αλουμινίου στα οποία δεν προστίθεται σκόπιμα μόλυβδος και των κραμάτων αλουμινίου στα οποία προστίθεται μόλυβδος με σκοπό να αποκτήσουν ορισμένες ιδιότητες, όπως πρότεινε ο σύμβουλος, η τρέχουσα διατύπωση της εξαίρεσης 6(β) διαιρέθηκε αντίστοιχα σε δύο υποκαταχωρίσεις. Στην περίπτωση της ακούσιας παρουσίας μολύβδου προερχόμενου από την ανακύκλωση περιεχόντων μόλυβδο απορριμμάτων αλουμινίου, το ανέφικτο της εξάλειψης του μολύβδου και οι χαμηλότερες περιβαλλοντικές επιπτώσεις του ανακυκλωμένου αλουμινίου δικαιολογούν τη χορήγηση εξαίρεσης έως την 21η Ιουλίου 2021. Όσον αφορά τον μόλυβδο σε κράματα αλουμινίου για μηχανουργική κατεργασία, προτείνεται η χορήγηση εξαίρεσης με διάρκεια τριών ετών από τη δημοσίευση της κατ’ εξουσιοδότηση οδηγίας στην Επίσημη Εφημερίδα, ώστε να παρασχεθεί στη βιομηχανία η δυνατότητα να διενεργήσει τις αναγκαίες αξιολογήσεις των επιδόσεων των εναλλακτικών λύσεων χωρίς μόλυβδο που διατίθενται στην αγορά και να προσαρμοστεί στις ενδεχόμενες αλλαγές. Δεδομένου ότι δεν υφίστανται ακόμη αξιόπιστα υποκατάστατα, δεν πρέπει να αναμένονται αρνητικές κοινωνικοοικονομικές επιπτώσεις από υποκατάσταση για την προαναφερθείσα περίοδο εξαίρεσης. Επιπλέον, δεν αναμένεται να υπάρξουν αρνητικές επιπτώσεις στην καινοτομία. 
            
            
               Για τις άλλες κατηγορίες προϊόντων πλην των κατηγοριών 1 έως 7 και 10, η υφιστάμενη εξαίρεση παραμένει ως έχει σύμφωνα με τις περιόδους ισχύος που ορίζονται στο άρθρο 5 παράγραφος 2. Η εν λόγω εξαίρεση δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006 («REACH»), σύμφωνα με το άρθρο 5 της οδηγίας 2011/65/ΕΕ.
            
         
         
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η κατ’ εξουσιοδότηση οδηγία προβλέπει εξαίρεση από τους περιορισμούς του άρθρου 4 παράγραφος 1 για τη χρήση μολύβδου σε ειδικές εφαρμογές, η οποία θα καταχωριστεί στο παράρτημα III της οδηγίας 2011/65/EΕ.
            
            
               Η πράξη είναι κατ’ εξουσιοδότηση οδηγία, όπως ορίζει η οδηγία 2011/65/ΕΕ, και, ειδικότερα, πληροί τις απαιτήσεις του άρθρου 5 παράγραφος 1 στοιχείο α).
            
            
               Στόχος της κατ’ εξουσιοδότηση οδηγίας είναι να συμβάλει στην προστασία της ανθρώπινης υγείας και του περιβάλλοντος, καθώς και στην προσέγγιση των διατάξεων για τη λειτουργία της ενιαίας αγοράς στον τομέα του ηλεκτρικού και ηλεκτρονικού εξοπλισμού, επιτρέποντας τη χρήση κατά τα λοιπά απαγορευμένων ουσιών για συγκεκριμένες εφαρμογές, σύμφωνα με τις διατάξεις και υπό τους όρους της οδηγίας RoHS 2, και με τη διαδικασία που αυτή προβλέπει για την προσαρμογή των παραρτημάτων III και IV στην επιστημονική και τεχνική πρόοδο.
            
            
               Σύμφωνα με την αρχή της αναλογικότητας, το μέτρο δεν υπερβαίνει τα αναγκαία για την επίτευξη του στόχου του.
            
            
               Η πρόταση δεν έχει επιπτώσεις στον προϋπολογισμό της ΕΕ.
            
            
            
               ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) …/… ΤΗΣ ΕΠΙΤΡΟΠΗΣ
            
            
               της 1.3.2018
            
            
               για την τροποποίηση, προς τον σκοπό της προσαρμογής στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά μία εξαίρεση για τη χρήση μολύβδου ως συστατικού κραμάτων αλουμινίου
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚH ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό
                  7
               , και ιδίως το άρθρο 5 παράγραφος 1 στοιχείο α),
            
            
               Εκτιμώντας τα ακόλουθα:
            
            
               (1)
                     Η οδηγία 2011/65/ΕΕ επιβάλλει στα κράτη μέλη να διασφαλίζουν ότι ο ηλεκτρικός και ηλεκτρονικός εξοπλισμός που διατίθεται στην αγορά δεν περιέχει μόλυβδο.
            
            
               (2)
                     Το σημείο 6(β) του παραρτήματος ΙΙΙ της οδηγίας 2011/65/ΕΕ εξαιρούσε τη χρήση μολύβδου ως συστατικού κραμάτων αλουμινίου με κατά βάρος περιεκτικότητα σε μόλυβδο έως 0,4 % έως την 21η Ιουλίου 2016. Η Επιτροπή έλαβε αίτηση για ανανέωση της εξαίρεσης αυτής σε σχέση με τις κατηγορίες 1 έως 7 και 10 πριν από την 21η Ιανουαρίου 2015, σύμφωνα με το άρθρο 5 παράγραφος 5 της οδηγίας 2011/65/ΕΕ.
            
            
               (3)
                     Ο μόλυβδος προστίθεται σκόπιμα στον χάλυβα ως βελτιωτικό της μηχανικής κατεργασιμότητας για βιομηχανική παραγωγή. Πρόσφατα, άρχισαν να διατίθενται στην αγορά ορισμένες εναλλακτικές λύσεις χωρίς μόλυβδο. Η τεχνική εφικτότητα και αξιοπιστία των εν λόγω εναλλακτικών λύσεων είναι ακόμη ασαφής.
            
            
               (4)
                     Περαιτέρω, ενώ η ανακύκλωση απορριμμάτων αλουμινίου που περιέχουν μόλυβδο είναι επωφελής για το περιβάλλον, η εξάλειψη του εν λόγω ακούσια προστιθέμενου μολύβδου από τη ροή ανακύκλωσης αλουμινίου δεν είναι ακόμη τεχνικώς εφικτή.
            
            
               (5)
                     Τα κράματα αλουμινίου στα οποία δεν προστίθεται σκόπιμα μόλυβδος και τα κράματα αλουμινίου στα οποία προστίθεται μόλυβδος με σκοπό να αποκτήσουν ορισμένες ιδιότητες θα πρέπει να διακρίνονται μεταξύ τους στη διατύπωση του σημείου 6(β) του παραρτήματος ΙΙΙ της οδηγίας 2011/65/ΕΕ, σύμφωνα με το άρθρο 5 παράγραφος 1 στοιχείο α) της εν λόγω οδηγίας.
            
         
         
            
               (6)
                     Στην περίπτωση της ακούσιας παρουσίας μολύβδου προερχόμενου από την ανακύκλωση περιεχόντων μόλυβδο απορριμμάτων αλουμινίου, το ανέφικτο της εξάλειψης του μολύβδου και οι χαμηλότερες περιβαλλοντικές επιπτώσεις του ανακυκλωμένου αλουμινίου δικαιολογούν τη χορήγηση εξαίρεσης έως την 21η Ιουλίου 2021 για τις κατηγορίες 1 έως 7 και 10. Όσον αφορά τον μόλυβδο σε κράματα αλουμινίου για μηχανουργική κατεργασία, θα πρέπει να χορηγηθεί εξαίρεση για τις κατηγορίες 1 έως 7 και 10, με διάρκεια τριών ετών από τη δημοσίευση της παρούσας κατ’ εξουσιοδότηση οδηγίας στην Επίσημη Εφημερίδα της Ευρωπαϊκής Ένωσης, ώστε να παρασχεθεί στη βιομηχανία η δυνατότητα να διενεργήσει τις αναγκαίες αξιολογήσεις των επιδόσεων των εναλλακτικών λύσεων χωρίς μόλυβδο που διατίθενται στην αγορά και να προσαρμοστεί στις ενδεχόμενες αλλαγές. Για τις άλλες κατηγορίες προϊόντων πλην των κατηγοριών 1 έως 7 και 10, η υφιστάμενη εξαίρεση ισχύει σύμφωνα με τις περιόδους ισχύος που ορίζονται στο άρθρο 5 παράγραφος 2 δεύτερο εδάφιο της οδηγίας 2011/65/ΕΕ.
            
            
               (7)
                     Επομένως, η οδηγία 2011/65/ΕΕ θα πρέπει να τροποποιηθεί αναλόγως, 
            
            
            
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1
            
            
               Το παράρτημα III της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
            
            
               Άρθρο 2
            
            
               1.Τα κράτη μέλη θεσπίζουν και δημοσιεύουν, το αργότερο την [τελευταία ημέρα του 12ου μήνα μετά την ημερομηνία έναρξης ισχύος της παρούσας οδηγίας], τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Εφαρμόζουν τις διατάξεις αυτές από την [τελευταία ημέρα του 12ου μήνα μετά την ημερομηνία έναρξης ισχύος της παρούσας οδηγίας + 1 ημέρα].
            
            
               Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
            
            
               2.Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 3
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 4
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες, 1.3.2018
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
            
                     
                        
                           
                     
                  
               
         
         
            
                  
                     (1)
                  
                        ΕΕ L 174 της 1.7.2011, σ. 88.
               
               
                  
                     (2)
                  
                        ΕΕ L 396 της 30.12.2006, σ. 1.
               
               
                  
                     (3)
                  
                        Ο κατάλογος είναι διαθέσιμος στη διεύθυνση: 
                  http://ec.europa.eu/environment/waste/rohs_eee/adaptation_en.htm
                  .
               
               
                  
                     (4)
                  
                        Ειδικότερα, οι κατηγορίες αυτές είναι οι εξής: 1. Μεγάλες οικιακές συσκευές· 2. Μικρές οικιακές συσκευές· 3. Εξοπλισμός τεχνολογίας πληροφοριών και τηλεπικοινωνιών· 4. Καταναλωτικά είδη· 5. Είδη φωτισμού· 6. Ηλεκτρικά και ηλεκτρονικά εργαλεία· 7. Παιχνίδια και εξοπλισμός αναψυχής και αθλητισμού· 10. Αυτόματοι διανομείς. Οι κατηγορίες ΗΗΕ απαριθμούνται στο παράρτημα I της οδηγίας RoHS 2.
               
               
                  
                     (5)
                  
                        
                  Διάρκεια της διαβούλευσης
                  : από τις 21.08.2015 έως τις 16.10.2015.
               
               
                  
                     (6)
                  
                  
                        
                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/
                     .
                  
               
               
                  
                     (7)
                  
                        ΕΕ L 174 της 1.7.2011, σ. 88.
               
            
      
    ---documentbreak--- 
      
         
         
            
               ΠΑΡΑΡΤΗΜΑ
            
            
               Στο παράρτημα III της οδηγίας 2011/65/ΕΕ, το σημείο 6(β) αντικαθίσταται από το ακόλουθο κείμενο:
            
            
                     
                        «6(β)
                     
                  
                  
                     
                        Μόλυβδος ως συστατικό κραμάτων αλουμινίου με κατά βάρος περιεκτικότητα σε μόλυβδο έως 0,4 %
                     
                  
                  
                     
                        Λήγει την:
                     
                     
                        21η Ιουλίου 2021 για τις κατηγορίες 8 και 9 εκτός από τα ιατροτεχνολογικά προϊόντα για διάγνωση in-vitro·
                     
                     
                        21η Ιουλίου 2023 για τα ιατροτεχνολογικά προϊόντα για διάγνωση in vitro της κατηγορίας 8·
                     
                     
                        21η Ιουλίου 2024 για τα βιομηχανικά όργανα παρακολούθησης και ελέγχου της κατηγορίας 9 και για την κατηγορία 11.
                     
                  
               
                     
                        6(β)-I
                     
                  
                  
                     
                        Μόλυβδος ως συστατικό κραμάτων αλουμινίου με κατά βάρος περιεκτικότητα σε μόλυβδο έως 0,4 %, υπό την προϋπόθεση ότι προέρχεται από την ανακύκλωση περιεχόντων μόλυβδο απορριμμάτων αλουμινίου
                     
                  
                  
                     
                        Λήγει την 21η Ιουλίου 2021 για τις κατηγορίες 1 έως 7 και 10.
                     
                     
                  
               
                     
                        6(β)-II
                     
                  
                  
                     
                        Μόλυβδος ως συστατικό κραμάτων αλουμινίου για μηχανουργική κατεργασία, με κατά βάρος περιεκτικότητα σε μόλυβδο έως 0,4 %
                     
                  
                  
                     
                        Λήγει την [τρία έτη μετά τη δημοσίευση της κατ’ εξουσιοδότηση οδηγίας στην Επίσημη Εφημερίδα] για τις κατηγορίες 1 έως 7 και 10.»